রবিবার সকালে পোর্ট অফ স্পেন থেকে কলকাতায় এসেছেন গ্লেন। দীর্ঘ বিমানযাত্রার ক্লান্তি যে চব্বিশ ঘণ্টা বিশ্রামের পরেও পুরোপুরি কাটিয়ে উঠতে পারেননি, সেটা সোমবার সকালে মোহনবাগানের প্র্যাক্টিসে তাঁকে দেখেই বোঝা যাচ্ছিল। ওয়ার্ম আপের পর কোচ সঞ্জয় সেন যখন কাতসুমি ইউসা-দের প্র্যাক্টিস ম্যাচ খেলাচ্ছিলেন, গ্লেন তখন মাঠের বাইরে ট্রেনার গার্সিয়া মিরান্দার কাছে ফিটনেস ট্রেনিংয়ে ব্যস্ত। প্র্যাক্টিসের পর ত্রিনিদাদ ও টোব্যাগোর হয়ে ২০০৬ বিশ্বকাপে খেলা গ্লেন বললেন, ‘‘আই লিগের চেয়ে আইএসএলের জাঁকজমক হয়তো অনেক বেশি। কিন্তু আইএসএলের জন্য পর্যাপ্ত প্রাক্‌-মরসুম প্রস্তুতিই নিতে পারছে না ফুটবলাররা। কখনও কখনও সপ্তাহে চার-পাঁচটা ম্যাচ খেলতে হচ্ছে। এটা একেবারেই অবৈজ্ঞানিক।’’ 
সঙ্গে যোগ করেন, ‘‘গত বছর আই লিগের সময় দেখেছি, আইএসএল খেলে ফেরা ফুটবলাররা প্রচণ্ড ক্লান্ত হয়ে পড়েছে। ঠিকমতো খেলতেই পারছে না।’’ গ্লেনের মতে, মরসুমের মাঝপথে তিন-চার মাসের জন্য আইএসএল খেলতে চলে যাচ্ছে ফুটবলাররা। এর ফলে সবচেয়ে ক্ষতিগ্রস্ত হচ্ছে ক্লাবগুলো। কারণ, ফুটবলারদের মধ্যে ঠিকমতো বোঝাপড়া গড়ে উঠেছে না।
গত বছর আইএসএলের ফ্র্যাঞ্চাইজি নর্থইস্ট ইউনাইটেড এফসি-তে সই করলেও চোটের কারণে কোনও ম্যাচ খেলতে পারেননি গ্লেন। সোমবার সবুজ-মেরুনের নতুন তারকা হাসতে হাসতে বললেন, ‘‘চোটের জন্য আইএসএল খেলতে না পেরে আমার উপকারই হয়েছে। আই লিগে পুরো ফিট হয়ে নিজের সেরাটা দিতে পেরেছি।’’ গত মরসুমে আই লিগে দ্বিতীয় সর্বোচ্চ গোলদাতা হয়েছিলেন জর্জ উইয়ার-ভক্ত গ্লেন। লাজং এফসি-র হয়ে ১৯ ম্যাচে ১৬ গোল করেন তিনি। 
গ্লেন ক্ষুব্ধ আই লিগকে আইএসএলের সঙ্গে মিশিয়ে দেওয়ার যে উদ্যোগ নিয়েছেন ফেডারেশন কর্তারা, সেটা নিয়েও। ম্যাঞ্চেস্টার ইউনাইটেডের প্রাক্তন তারকা ডোয়াইট ইয়র্কের সতীর্থ গ্লেনের মতে আই লিগ-কেই সবচেয়ে বেশি গুরুত্ব দেওয়া উচিত। বললেন, ‘‘আইএসএলের সঙ্গে আই লিগ-কে মিশিয়ে দেওয়া ভাবনা একেবারেই ভুল। বরং, আই লিগের উন্নতি কীভাবে করা যায় সেদিকেই নজর দেওয়া উচিত।’’ 
৩০ মে শেষ ম্যাচ খেলেছিলেন গ্লেন। আই লিগে ইস্টবেঙ্গলের বিরুদ্ধে সেই ম্যাচে হ্যাটট্রিকও করেছিলেন তিনি। কিন্তু গত পাঁচ মাসে কোনও ম্যাচ খেলেননি তিনি। গ্লেন অবশ্য আশাবাদী নতুন দলে দ্রুত মানিয়ে নেওয়ার ব্যাপারে। বললেন, ‘‘আমার কোনও চোট-সমস্যা নেই। ৩০ মে-র পর ম্যাচ না খেললেও নিয়মিত ফিটনেস ট্রেনিং করেছি। আশা করছি, কয়েকদিন প্র্যাক্টিস করলেই দলের সঙ্গে মানিয়ে নিতে পারব।’’ মোহনবাগান কোচ সঞ্জয় সেনও বললেন, ‘‘গ্লেন এখনও দীর্ঘ বিমানযাত্রার ক্লান্তি পুরোপুরি কাটিয়ে উঠতে পারেনি। আশা করছি, কয়েকদিনের মধ্যেই ও পুরো ফিট হয়ে যাবে।’’ 
গ্লেনের ফিটনেসের চেয়েও সবুজ-মেরুন কোচ বেশি উদ্বিগ্ন শিলটন পাল, দেবজিৎ মজুমদারদের নিয়ে। বললেন, ‘‘ওরা আইএসএলে নিয়মিত খেলার সুযোগ পাচ্ছে না বলে মানসিকভাবে ভেঙে পড়ছে। চেষ্টা করছি ফোনে কথা বলে ওদের উদ্বুদ্ধ করার।’’